สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,492.12 จุด ปรับลดลง 14.35 จุด พ่วงด้วยมูลค่าการซื้อขายรวม 4.6 หมื่นล้านบาท
27 ต.ค. 2559

ตลาดหุ้นไทยล่าสุดปิดการซื้อขายที่ระดับ 1,492.12 จุด ปรับลดลง 14.35 จุด พ่วงด้วยมูลค่าการซื้อขายรวม 4.6 หมื่นล้านบาท
* โดยขาเข้าซื้อสุทธิพี่รายย่อยรับบทบาทเป็นแม่ทัพ ตะลุยเข้าเก็บไป 2,653 ล้านบาท ต่อด้วยบัญชีบริษัทหลักทรัพย์ที่ซื้อไปเพียง 16 ล้านบาท ส่วนขาเทขายสุทธิพี่สถาบันจัดหนักสาดออก 1,601 ล้านบาท ตามด้วยต่างชาติ 1,068 ล้านบาท
* เมื่อวานพี่ SET อุตส่าห์วิ่งตะลุยทะลุ 1,500 จุด จนพุ่งไปแตะระดับ 1,507 จุด
* สุดท้ายหนีไม่พ้นแรงขายทำกำไรกดดันหนัก จนทำให้พี่ SET ถอยกลับมาปิดลบอยู่ที่เพียง 1,492 จุด
* ช่วงนี้ต้องทำใจกันไปกับภาวะตลาดไทย แกว่งไปแกว่งมาเสียอย่างกับเปลไม่มีผิด จะลงก็ลงไม่สุด แต่จะขึ้นก็ขึ้นไม่สุดเหมือนกัน
* งานนี้ต้องเลือกเน้นการลงทุนกันเป็นแบบรายตัวกันไป แต่ขอให้โฟกัสกลุ่มหุ้นที่งบไตรมาส 3 ออกมาดูดีเป็นพิเศษ
* เพราะอย่าลืมตัวไหนกำไรสวย ยิ่งใกล้ประกาศงบนี่มีโอกาสทำราคาเพิ่มขึ้นสูงไม่เบาเลยแหละ
* เอาล่ะเริ่มกันด้วยหุ้น EA ไม่ได้หยิบมาพูดถึงกันยาวนานพักใหญ่พอสมควร
* ข่าวคราวความน่าสนใจล่าสุดหนีไม่พ้นกรณีโครงการพลังงานลม 126 MW ซึ่งเป็นโปรเจ็กต์พลังงานลมชิ้นใหญ่ครั้งแรกของบริษัท
* ปรากฏว่างานติดตั้งเสากังหันเห็นว่าเสร็จสิ้นกันแล้ว ขั้นตอนต่อไปเหลือเพียงรอทางทีมงานต่างชาติและภาครัฐมาตรวจดูความเรียบร้อย
* หากทุกอย่างคืบหน้าไปตามแผนไม่มีติดขัดอะไร ทางบริษัทจะเดินหน้าทดลองผลิตไฟฟ้าและจากนั้นจะผลิตไฟฟ้าขายเชิงพาณิชย์ (COD) กันต่อเนื่อง
* จึงเท่ากับว่า ทั้งในระยะสั้นและระยะยาว EA กลายเป็นหุ้นที่มีข่าวดีหนุนเต็มมือ
* โดยระยะสั้นคืองบไตรมาส 3 ที่ผลการดำเนินงานมีโอกาสสดใสจากบุ๊คโซลาร์ฟาร์มในมือ 278 MW
* ขณะที่ไตรมาส 4 หากโครงการลม 126 MW ลุย COD ได้จริงเท่ากับเพิ่มกำลังผลิตไฟฟ้าพุ่งขึ้นกระฉูดและจะส่งผลดีต่อผลการดำเนินงานโดยตรง เลยขอฝากไว้พิจารณากันดู
* ย้ายฝั่งมาที่หุ้นบลูชิพอีกตัวที่น่าจับตา คือ PTTGC เป็นอีกรายที่ตลาดมองข้ามและหุ้นยังขึ้นช้ากว่าเพื่อนๆ ในกลุ่มปตท.
* ที่ผ่านมาหุ้น PTTGC เจอข่าวร้ายเชิงลบจากกรณีชัทดาวน์โรงงานนอกแผนต่างๆ แต่ถ้าเจาะลงไปเนื้อในแท้จริง แทบไม่ได้ส่งผลกระทบต่อบริษัทมากนัก
* โดยจุดน่าติดตามก็คืองบไตรมาส 3 ของ PTTGC ล่าสุดทางโบรกฯ ดีดคาดกันออกมาจะมีกำไรสูงเฉียด 6,000 ล้านบาท
* เท่ากับเติบโตมากกว่า 300% เมื่อเทียบกับช่วงปีก่อน โดยเป็นผลมาจากการบุ๊คกำไรพิเศษต่างๆ เข้ามาช่วยหนุน
* ขณะที่เทรนด์ไตรมาส 4 ทิศทางยังดีต่อเนื่องเช่นกัน ส่วนหนึ่งได้รับผลดีจากตัวราคาน้ำมันเพิ่มขึ้น อาจจะทำให้มีสต๊อกเกนเข้ามาเพิ่มอีก * ต่อด้วยหุ้น SELIC เมื่อวานหุ้นถอยลงมาปิดลบอยู่ที่ 3.70 บาท ลดลงไปกว่า 6%
* ที่จริงไม่ได้มีข่าวร้ายอะไร เทรนด์ธุรกิจยังดูสดใสตามปกติ และเป็นเพียงการขายทำกำไรหุ้นเท่านั้น * เมื่อราคาย่อตัวลงมาถึงขนาดนี้แล้ว จึงนับเป็นจังหวะที่ดีในการหาช่องทางเข้าเก็บหุ้น เพื่อรอรับราคาหุ้นดีดตัวขึ้นนั่นเอง
* หุ้น ATP30 เป็นหุ้นเล็กอีกตัวที่น่าสนใจ เนื่องจากมีโอกาสทำงบไตรมาส 3 กำไรเติบโตแกร่ง
* โดยเป็นผลมาจากกลุ่มลูกค้าที่หลั่งไหลเข้ามาใช้บริการหนาแน่น
* และปัจจุบันยังอยู่ระหว่างการหาโอกาสเพิ่มฐานลูกค้ารองรับการเติบโตระยะยาว
* เมื่อวานปิดบวก 1.81 บาท เพิ่มขึ้นไปกว่า 2.8% หากวันนี้ไม่เจอแรงขายกดดัน มีลุ้นเหมือนกันที่จะได้วิ่งปะทะแนวต้านสำคัญแถว 1.89 บาท อีกรอบ
* ปิดท้ายด้วยหุ้น IPO น้องใหม่รายล่าสุด หุ้น SQ เปิดตัวเข้าเทรดในตลาดวันแรกโชว์ฟอร์มสวยทีเดียว
* โดยทำราคาปิดบวก 4 บาท ปรับเพิ่มขึ้น 80 สตางค์ หรือคิดเป็นการเพิ่มขึ้น 25% จากราคาขาย IPO ที่ 3.20 บาท
* ดูทรงแล้ววันนี้น่าจะวิ่งบวกไปกันต่อ เพราะราคาที่ 4 บาท ยังไม่ถือว่าแพงเกินไป และหลายคนที่พลาดจอง IPO น่าจะลุยเข้ามาเก็บหุ้นแน่นอน * ซึ่งจะกลายเป็นแรงส่งสำคัญและพร้อมผลักดันให้หุ้น SQ มีโอกาสทำราคาเพิ่มขึ้นต่อได้นั่นเอง * 